বাসনার সেরা বাসা যে রসনায়, তা তো রবীন্দ্রনাথ কবেই বলে গিয়েছেন। আর ভোজনরসিক হিসেবে বাঙালির খ্যাতিও আজকের নয়। সুতরাং বাঙালি নিত্যনতুন খাবারের সন্ধানে মাতবে এতে আর আশ্চর্য কী? যদিও জিলিপি বস্তুটা বাঙালির জীবনে আজও অঙ্গাঙ্গীভাবে জড়িয়ে, তবুও একথা মানতেই হবে, এমন ‘মেগা-জিলিপি’র দেখা সচরাচর মেলে না। কেবল বাঁকুড়ার কেঞ্জাকুড়া গ্রামেই মেলে এহেন বিরাশি সিক্কার জিলিপি। তাও বছরের নির্দিষ্ট একটি সময়েই।

এই বিষয়ে অন্যান্য খবর

ভারতীয় মিষ্টি সুখের নানা গল্প, জেনে নিন খাওয়ার আগে


এমন বড় সাইজের রসালো জিলিপি আসলে একটি পরবের অঙ্গ। ভাদ্র মাসের শেষে ভাদু উৎসব ও বিশ্বকর্মা পুজা উপলক্ষে কেঞ্জাকুড়া গ্রামে শুরু হয় জিলিপি পরব। এই পরব এখানকার দীর্ঘদিনের রেওয়াজ। স্থানীয় মানুষজনের কথায়, প্রতিযোগিতার মধ্য দিয়ে বড় জিলিপির উদ্ভাবন এই এলাকায়। পরম্পরা মেনে আজও মিষ্টির দোকানগুলিতে বড় জিলিপির চল রয়েছে। 
দেখুন ভিডিও
 

দোকানদারদের কথায়,  জিলিপির ওজন তিন থেকে চার কেজি হয়, বাইরের বহু ক্রেতা আসেন এমন অতিকায় জিলিপি কিনতে। কিনে নিয়ে যাবার জন্য বিশেষ ভাবে পাকিং করার ব্যবস্থাও থাকে।  বড় কড়াইয়ে প্যাচ ঘুরিয়ে ঘুরিয়ে বিশালাকার এই জিলিপি বানান এখানকার মিষ্টি কারিগররা। আর রসে টইটম্বুর এই বৃহৎ জিলিপির খোঁজে ছুটে আসেন বহু মানুষ। 
হাজার হোক, এমন সুযোগ যে বছরে একবারই মেলে।